ผมอยากถามคุณว่าเมื่อวันที่28เดือนที่แล้วผมโดนกัดเป็นรอยแดงเพราะผมไปอุ้มมัน เป็นลูกแมวอายุประมาณ4เดือน ไม่เคยฉีดวัคซีน ผมยังไปฉีดยาทันไหม ล่าสุดเมื่อวานมันมาเลียข้าวผมแล้วผมก็เผลอกินข้าวไป แล้วผมมีแผลร้อนในด้วย ก็เลยตัดสินใจจะไปฉีด ตอนนี้ยังทันไหมครับผ่านมา10กว่าวันแล้ว ผมเคยฉีดตอน2ขวบ
สวัสดีค่ะ ในที่นี้น่าจะกังวลการรับเชื้อโรคพิษสุนัขบ้าซึ่งเป็นโรคที่ติดต่อมาจากการสัมผัสสัตว์เลี้ยงลูกด้วยนมเช่นหมา แมว หนูที่ติดเชื้อ ผ่านการถูกสัตว์กัดทำให้มีเลือดออกหรือรอยแดงที่ผิวหนัง หรือเยื่อบุตา/ปาก/จมูกไปสัมผัสโดนสารคัดหลั่งของสัตว์ที่ติดเชื้อโดยตรง อาการแสดงมักเกิดหลังได้รับเชื้อ 2-8 สัปดาห์ หรือนานกว่านั้นได้ อาการคือมีไข้ ปวดเมื่อยตามตัว คลุ้มคลั่ง กลัวน้ำ กลืนน้ำลายไม่ได้ และสมองอักเสบจนถึงแก่ชีวิตดังนั้นการได้รับวัคซีนหลังสัมผัสสัตว์เพื่อป้องกันการเกิดโรคจึงมีความสำคัญค่ะ กรณีไม่เคยได้รับวัคซีนเลย จะต้องมีการฉีดทั้งคอร์สให้ครบ 5 เข็มภายใน 1 เดือน ให้ไปฉีดตรงเวลาตามแพทย์นัด แม้ผ่านมาประมาณ 2 สัปดาห์แล้วก็ยังไปฉีดได้ค่ะ แต่ถ้ากรณีเคยรับวัคซีนมาก่อนแล้ว ก็จะเป็นแค่การกระตุ้นโดยกระตุ้น 1 เข็มหากเข็มล่าสุดน้อยกว่า 6 เดือน หรือกระตุ้น 2 เข็มหากเข็มล่าสุดเกิน 6 เดือนขึ้นไปถ้าเคยฉีดวัคซีนพิษสุนัขบ้าแล้วให้นำสมุดวัคซีนไปด้วยหรือแจ้งให้แพทย์ทราบเพื่อจะฉีดกระตุ้นเท่านั้น ถ้าไม่แน่ใจประวัติหรือไม่แน่ใจว่าฉีดครบคอร์สหรือไม่ แนะนำให้ฉีดใหม่ไปเลยค่ะ